Ministère de l'Économie

De Wirtschaftsministère (fr: Ministère de l'Économie, gekierzt MECO), ass e Ministère zu Lëtzebuerg deen zoustänneg ass fir d'Wirtschaftspolitik vum Land ëmzesetzen, gradewéi fir d'Mëttelklass, d'Energie an den Tourismus.

 Opdeelung 
D'Zoustännegkeete vum Ministère ginn op zwéi Ministeren opgedeelt:

 de Lex Delles ass Minister fir Wirtschaft, PME, Energie an Tourismus;
 den Eric Thill ass delegéierte Minister fir Tourismus.

 Allgemenges 
Fir d'Wirtschaftspolitik vun der Regierung ëmzesetzen, hëlt de Ministère strateegesch Decisiounen a këmmert sech drëm, déi néideg Instrumenter fir d'Dynamik a fir eng nohalteg Entwécklung vun der nationaler Ekonomie ze schafen.

En ass zoustänneg fir d'allgemeng Wirtschaftspolitik (Kompetitivitéit an Opschwong, Bannemaart, industriell Politik), d'allgemeng Politik vun den Entreprisen, d'Gesellschaftsverantwortung vun den Entreprisen, Ënnerstëtzung, d'Entwécklung an d'Diversifizéierung vun der Ekonomie.

Do dernieft këmmert e sech ëm de Aussenhandel, d'Fuerschung an d'Innovatiounen, d'intellektuell Proprietéit, d'Raumfaartpolitik an de Pavillon maritime.

An d'Attributioune vum Wirtschaftsministère falen och d'Beräicher vun der Mëttelklass, der Energie an dem Tourismus.

 Kompetenz vum Ministère 
D'Beräicher, Servicer a Verwaltungen déi ënnert d'Kompetenz vum Wirtschaftsministère falen, sinn am interne Reglement vun der Regierung festgehalen. Dozou gehéieren ë. a.:

 Beräich „Wirtschaft“ 

 Allgemeng Wirtschaftspolitik; Statec; Observatoire vun der Kompetitivitéit; Relatioune mam der Handelskummer, Société nationale de crédit et d'investissement, Technoport, Post Luxembourg, Luxtrust, …
 Allgemeng Firmepolitik
 Wirtschaftlech Entwécklung an Diversifikatioun
 Entwécklung vun neie Mäert, Qualitéit a Regulatioun
 Fuerschung an Innovatioun
 Geeschtegen Eegentum
 Weltraumpolitik a -strategie
 Schëfffaart
 Wirtschaftlech Sécherheet
 Promotioun vun der „Mark Lëtzebuerg“ am Ausland

 Beräich „Mëttelklass“ 

 Allgemeng Politik vun de PMEen; allgemeng Politik fir d'Promotioun vun de PMEen; Promotioun vum Entrepreneursgeescht; Sustainable entrepreneurial schools; Jonk Entrepreneuren Lëtzebuerg (JEL); Politik zu Gonschte vum Handel, dem Handwierk, dem Horeca-Secteur a vu verschidde fräie Beruffer; Kreativwirtschaft; Aktiounsplang PME; Héije Kommitee fir d'Ënnerstëtzung un de PMEen an den Entrepreneursgeescht; Pakt Pro-Handel a Pakt Pro-Handwierk; digital Transformatioun vun de PMEen; staatlech Hëllef zu Gonschte vun de PMEen; Handelsermächtegungen; Reglementatioun iwwer Geschäftspraktiken an onlauter Konkurrenz; Ëffnungszäite vun de Butteker; Foiren a professionell Ausstellungen; Relatioune mat der Handwierkerkummer; Bezéiung mam House of Entrepreneurship; Luxembourg for Shopping GIE – Observatoire national des PME GIE

 Beräich „Energie“ 

 national Koordinatioun vun der Energiepolitik
 Investitiounshëllef fir d'rational Notzung vun der Energie an den erneierbaren Energien
 ENCEVO; ENOVOS; CREOS; Société électrique de l'Our (SEO); Sudcal; Energieagence; Klima-Agence; Klimapakt fir Entreprisen; Conseil national pour la construction durable
 international Relatiounen (an Zesummenaarbecht mam Ausseministère): Energieconseil (IEA, IRENA); Koordinatioun vun der staatlecher Atomenergiepolitik
 Klima- an Energiefong (deels zesumme mam Ëmweltministère)

 Beräich „Tourismus“, 
 Allgemeng Politik vum Fräizäit- a Businesstourismus; allgemeng Politik vum Tourismus; Fërderung vum Tourismus; touristesch Infrastrukturen, z. B. Wander- a Vëlosweeër; Office national du tourisme; grenziwwergräifend Zesummenaarbecht am Tourismus
 Luxembourg for Tourism GIE (LfT); Regional Touristebüroen (ORT); Société immobilière du parc des expositions de Luxembourg; Luxexpo The Box; Luxembourg Congrès;  Luxembourg Convention Bureau; Europamusée Schengen;  Musée A Possen; Entente touristique de la Moselle

 Historique vum Wirtschaftsministère 
Iwwer d'Jore war de Ressort vun der Ekonomie deels mat anere Ressorte kombinéiert an den Numm vum Ministère huet deementspriechend gewiesselt:

 1964 - 1969 : Ministre de l'Économie nationale et de l'Énergie
 1969 - 1977 : Ministre de l'Économie nationale, des Classes moyennes et du Tourisme
 1977 - 1989 : Ministre de l'Économie nationale et des Classes moyennes
 1989 - 2004: Ministre de l'Économie 
 2004 - 2013: Ministre de l'Économie et du Commerce extérieur
 zënter 2013 : Ministère de l'Économie

 Kuckt och 
 Regierung (Lëtzebuerg)
 Lëscht vun de lëtzebuergesche Wirtschaftsministeren
 Lëscht vun de lëtzebuergeschen Tourismusministeren

 Um Spaweck 

 De Ministère op gouvernement.lu, der Websäit vun der Regierung 

Kategorie:Ministèren zu Lëtzebuerg